Diari Oficial de la Generalitat Valenciana


Sumari del DOGV 9691, del 26-09-2023 (2023/9685)

RESOLUCIÓ de 15 de setembre de 2023, de la Conselleria d'Hisenda, Economia i Administració Pública, per la qual s'accepta la cessió gratuïta de la infraestructura de l'EDAR de Pinedo efectuada per l'Entitat Metropolitana de Serveis Hidràulics (EMSHI).
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9691

Data del DOGV
:   26-09-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/9685


Data del document
:   15-09-2023

Organisme emissor


Tipus de document
:   Resolució

Descriptors 

:   * Conselleria de Hacienda, Economía y Administración Pública
    * Conselleria d'Hisenda, Economia i Administració Pública

RESOLUCIÓ de 15 de setembre de 2023, de la Conselleria d'Hisenda, Economia i Administració Pública, per la qual s'accepta la cessió gratuïta de la infraestructura de l'EDAR de Pinedo efectuada per l'Entitat Metropolitana de Serveis Hidràulics (EMSHI). [2023/9685]  
L'assemblea de l'Entitat Metropolitana de Serveis Hidràulics (EMSHI), en acord de 24 d'abril de 2019, va aprovar el conveni amb la Generalitat, a través de la Conselleria d'Agricultura, Medi Ambient, Canvi Climàtic i Desenvolupament Rural, per a la cessió de la infraestructura de depuració del sistema de Pinedo i col·lector oest que va ser subscrit el 8 d'octubre de 2019, registrat en el Registre de convenis de la Generalitat Valenciana amb el núm. 1209/2019 i publicat el 4 de novembre de 2019 en el DOGV núm. 8669, en l'estipulació primera del qual es va acordar la cessió patrimonial de la titularitat de les instal·lacions amb la finalitat que tot el sistema Pinedo passe a ser de titularitat d'una única administració, la Generalitat.  
Mitjançant Resolució de 27 de febrer de 2022, de la presidenta de l'Entitat Metropolitana de Serveis Hidràulics, es va cedir a la Generalitat Valenciana l'immoble urbà denominat Estació Depuradora d'Aigües Residuals, situat al camí dels Anohuers núm. 76, de València.  
  
Per l'anteriorment denominada Conselleria d'Agricultura, Desenvolupament Rural, Emergència Climàtica i Transició Ecològica, en escrit de 6 de juliol de 2023, s'ha proposat l'acceptació de l'immoble.  
La cessió es va efectuar segons el que es disposa en la disposició addicional onzena de la Llei 14/2003, de 10 d'abril, de patrimoni de la Generalitat, per ser l'Entitat Metropolitana de Serveis Hidràulics (EMSHI) una entitat local no territorial segons el que s'estableix en els articles 3 i 4 de la Llei 7/1985, de 2 d'abril, reguladora de les bases del règim local, i en l'article 1 de la Llei 8/2010, de 23 de juny, de règim local de la Comunitat Valenciana.  
La disposició addicional onzena de la Llei 14/2003, de 10 d'abril, de patrimoni de la Generalitat, regula que les entitats que integren l'Administració local de l'àmbit territorial de la Comunitat Valenciana podran afectar béns i drets demanials a un ús o servei públic competència d'una altra administració i transmetre-li la titularitat d'aquests quan resulten necessaris per al compliment dels seus fins. L'administració adquirent mantindrà la titularitat del bé mentre continue afectat a l'ús o servei públic que va motivar la mutació i per tant, conserve el seu caràcter demanial. Si el bé o dret no és destinat a l'ús o servei públic o deixa de destinar-se posteriorment, revertirà a l'administració transmitent, i s'integrarà en el seu patrimoni amb totes les seues pertinences i accessions.  
  
L'article 44 de la Llei 14/2003 estableix, en el punt 1, que la Generalitat adquirirà la propietat dels béns i drets patrimonials o demanials que li cedisquen altres administracions públiques, per a destinar-los a un ús públic o a la prestació de serveis públics competència de la Generalitat, i disposa, en el punt 2, que la competència per a l'acceptació correspon al titular de la conselleria competent en matèria de patrimoni.  
  
L'article 27.2.c de la Llei de patrimoni de la Generalitat estableix que l'adquisició de béns i drets en virtut de transferència o cessió administrativa porta implícita l'afectació de béns i drets a l'ús general o al servei públic. Per consegüent, una vegada perfeccionada la cessió i acceptació, l'immoble queda automàticament afecte al servei públic de protecció del medi ambient i adscrit a la Conselleria de Medi Ambient, Aigua, Infraestructures i Territori, a qui en correspon l'administració, defensa i conservació.  
En conseqüència, amb base en els esmentats articles de la Llei 14/2003, de 10 d'abril, de patrimoni de la Generalitat, i fent ús de les atribucions conferides per la legislació vigent, resolc:  
  
Primer  
Acceptar la cessió gratuïta de la propietat realitzada per l'Entitat Metropolitana de Serveis Hidràulics de l'Estació Depuradora d'Aigües Residuals situada al camí dels Anohuers, núm. 76, de València, amb una superfície gràfica de 202.703 m² i amb una superfície construïda de 138.323 m², que limita al sud amb l'assarb que discorre paral·lel al nou llit del Túria, a l'est -de nord a sud- amb carrera del Riu, vial sense urbanitzar, parcel·les d'ús residencial d'acord amb cadastre, camí dels Anohuers, i de nou carrera del Riu, a l'oest amb Mercavalència i al nord amb parcel·les d'ús agrari, a excepció de la situada en la part més oriental, que d'acord amb el cadastre presenta un ús residencial.  
Consta inscrit en el Registre de la Propietat de València 4 en el tom 2247, llibre 1288, full 131, finca 78848 de la secció 3a de Russafa (CRU 96328131613353) inscripció 1a.  
Referència cadastral: 3117173AN4755I9190QR.  
L'immoble s'accepta lliure de càrregues i gravàmens i al corrent de qualsevol despesa.  
  
Segon  
La cessió gratuïta realitzada per l'Entitat Metropolitana de Serveis Hidràulics s'efectua amb la condició de destinar l'immoble Estació Depuradora d'Aigües Residuals, EDAR, de Pinedo.  
  
Tercer  
L'immoble acceptat haurà d'incorporar-se a l'Inventari general de béns i drets de la Generalitat en concepte de bé de domini públic afecte al servei públic de protecció del medi ambient i adscrit a la Conselleria de Medi Ambient, Aigua, Infraestructures i Territori, a qui correspon les competències demanials sobre aquest, inclosa la seua administració, defensa i conservació, i inscriure's a nom de la Generalitat en el Registre de la Propietat i en el Cadastre, sense perjudici d'una posterior adscripció a l'EPSAR.  
  
Quart  
Notificar aquesta resolució a la Conselleria de Medi Ambient, Aigua, Infraestructures i Territori, així com a l'Entitat Metropolitana de Serveis Hidràulics, i procedir a la publicació en el Diari Oficial de la Generalitat Valenciana, en compliment del que es disposa en l'article 44 de la Llei 14/2003, de 10 d'abril, de patrimoni de la Generalitat.  
  
  
Contra aquest acte, que posa fi a la via administrativa, es podrà interposar recurs contenciós administratiu en el termini de dos mesos comptats a partir de l'endemà de la notificació, davant la jurisdicció contenciosa administrativa, de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa. No obstant això, es podrà efectuar un requeriment previ a la interposició del recurs contenciós administratiu, davant l'òrgan que va dictar l'acte, en el termini de dos mesos comptats des que l'administració requeridora l'haguera conegut, de conformitat amb el que es disposa en l'article 44 de l'esmentada Llei 29/1998.  
  
  
València, 15 de setembre de 2023.- La consellera d'Hisenda, Economia i Administració Pública: Ruth María Merino Peña.